สวัสดีค่ะ มีคำถามที่สงสัย ปวดบริเวณใต้หน้าอกค่ะ ประจำเดือนช่วง3-4เดือนมานี้ ส่วนมากจะมาไม่ถึง2วัน ตรงบ้างเลื่อนบ้างมาก่อนบ้าง จะเป็นอะไรมั้ยคะ(ส่วนตัวตอนนี้เป็นไทรอยด์ดป็นพิษอยุ่ค่ะ)
สวัสดีค่ะ หากมีภาวะไทรอยด์เป็นพิษอยู่ ก็จะส่งผลให้ประจำเดือนมาไม่ปกติได้ คืออาจมามีปริมาณน้อยหรือมากกว่าปกติ และอาจมีระยะห่างสั้นหรือนานกว่าปกติก็ได้ เพราะฮอร์โมนไทรอยด์จะไปมีผลต่อการทำงานของต่อมใต้สมอง จึงมีผลต่อการผลิตฮอร์โมนเพศของต่อมใต้สมองได้ และทำให้รังไข่ผลิตฮอร์โมนผิดปกติไป ประจำเดือนจึงมาผิดปกติได้ค่ะสำหรับอาการปวดบริเวณใต้อก อาจเกิดจาก- โรคกระเพาะอาหารอักเสบ ซึ่งจะทำให้มีอาการปวดบริเวณท้องส่วนบน อาจเป็นบริเวณลิ้นปี่ลงไปถึงเหนือสะดือหรือปวดค่อนไปทางด้านซ้าย อาจปวดแบบจุกแน่น หรือแสบร้อน และปวดร้าวทะลุไปหลังได้ นอกจากนี้อาจมีอาการท้องอืด อาหารไม่ย่อย อิ่มเร็ว เรอบ่อย คลื่นไส้ อาเจียน เป็นต้น- โรคกรดไหลย้อน อาการจะคล้ายๆ กับกระเพาะอาหารอักเสบ แต่จะมีอาการแสบร้อนกลางอกหรือแน่นหน้าอกร่วมด้วย หรือมีน้ำรสเปรี้ยวหรือขมในคอ หรือเจ็บคอ ระคายเคืองคอ เป็นต้น- กล้ามเนื้อหรือกระดูกอ่อนซี่โครงอักเสบ จากการใช้งานหนัก ออกกำลังกายมากไป หรือใช้ผิดท่า เป็นต้น มักตะมีจุดกดเจ็บที่ชัดเจน และจะเจ็บหรือปวดตามการเปลี่ยนแปลงของท่าทางแนะนำให้ลองสังเกตดูว่าอาการปวดใต้อก น่าจะตรงกับโรคใด หากไม่แน่ใจ ก็ควรไปพบแพทย์เพื่อตรวจค่ะ